Նախագիծ

**ՀԱՄԱՁԱՅՆԱԳԻՐ**

**Եվրասիական տնտեսական միությունում նույնականացման միջոցներով ապրանքների դրոշմավորման մասին**

Եվրասիական տնտեսական միության անդամ պետությունները (այսուհետ՝ անդամ պետություններ), առաջնորդվելով «Եվրասիական տնտեսական միության մասին» 2014 թվականի մայիսի 29-ի պայմանագրով, ձգտելով իրականացնել համաձայնեցված, համակարգված քաղաքականություն նույնականացման միջոցներով ապրանքների դրոշմավորման ոլորտում և Եվրասիական տնտեսական միության (այսուհետ՝ Միություն) շրջանակներում ապրանքների օրինական շրջանառության ապահովման, սպառողների իրավունքների պաշտպանության և սպառողներին մոլորության մեջ գցող գործողությունների կանխման, մարդու կյանքի ու առողջության պաշտպանության նպատակներով, համաձայնեցին հետևյալի մասին.

Հոդված 1

Սույն Համաձայնագրի նպատակներով օգտագործվում են հասկացություններ, որոնք ունեն հետևյալ նշանակությունը՝

«նույնականացման միջոցների միասնական ռեեստր»՝ ընդհանուր տեղեկատվական ռեսուրս, որը ներառում է Միությունում ապրանքների դրոշմավորման համար օգտագործվող նույնականացման միջոցների, դրանց բնութագրերի նկարագիրը, ինչպես նաև նույնականացման միջոցներում պարունակվող տեղեկությունների կազմն ու կառուցվածքը,

«անդամ պետության իրավասու (լիազորված) մարմիններ»՝ անդամ պետության գործադիր իշխանության մարմիններ, որոնք այդ պետության օրենսդրությանը համապատասխան լիազորված են ապահովելու անդամ պետության գործադիր իշխանության մարմինների՝ այն ապրանքների շրջանառության նկատմամբ հսկողությանն ուղղված գործունեության հսկողությունը և (կամ) համակարգումը, որոնց առնչությամբ ընդունվել է որոշում նույնականացման միջոցներով դրանց դրոշմավորման վերաբերյալ, և (կամ) ապահովելու ապրանքների դրոշմավորման տեղեկատվական համակարգի ազգային բաղադրիչի աշխատանքը և (կամ) դրա աշխատանքի ապահովմանն ուղղված գործունեության համակարգումը,

«հսկիչ (նույնականացման) նշան»՝ խիստ հաշվետվության ձևաթուղթ (փաստաթուղթ)՝ կեղծումից պաշտպանության տարրերով (միջոցներով) (պաշտպանված պոլիգրաֆիական արտադրանք), որը պարունակում է նույնականացման միջոց և նախատեսված է ապրանքների դրոշմավորման համար,

«դրոշմավորված ապրանքներ»՝ ապրանքներ, որոնց վրա սահմանված պահանջների պահպանմամբ զետեղված են նույնականացման միջոցներ, և որոնց վերաբերյալ հավաստի տեղեկությունները (այդ թվում՝ դրանց վրա զետեղված նույնականացման միջոցների և (կամ) նույնականացման միջոցներ պարունակող նյութական կրիչների վերաբերյալ տեղեկությունները) ներառված են դրոշմավորման տեղեկատվական համակարգի ազգային բաղադրիչի մեջ,

«նյութական կրիչ»՝ հսկիչ (նույնականացման) նշան կամ ցանկացած նյութից օբյեկտ, որը պարունակում է կամ չի պարունակում կեղծումից պաշտպանության տարրեր (միջոցներ) և նախատեսված է նույնականացման միջոցների զետեղման, պահպանության և փոխանցման համար,

«ապրանքների շրջանառություն»՝ Միության մաքսային տարածք ապրանքները ներմուծելը, պահպանելը, փոխադրելը, ստանալը և փոխանցելը, այդ թվում՝ դրանք ձեռք բերելն ու իրացնելը (վաճառելը) անդամ պետությունների տարածքներում,

«մեծածախ առևտուր»՝ առևտրային գործունեության տեսակ, որը կապված է ապրանքների ձեռքբերման և վաճառքի հետ՝ դրանք ձեռնարկատիրական գործունեության մեջ (այդ թվում՝ վերավաճառքի համար) կամ անձնական, ընտանեկան, կենցաղային և այլ նմանատիպ օգտագործման հետ կապ չունեցող այլ նպատակներով օգտագործելու համար,

«մանրածախ առևտուր»՝ առևտրային գործունեության տեսակ, որը կապված է ապրանքների ձեռքբերման և վաճառքի հետ՝ դրանք անձնական, ընտանեկան, կենցաղային նպատակներով և ձեռնարկատիրական գործունեության իրականացման հետ կապ չունեցող այլ նպատակներով օգտագործելու համար,

«նույնականացման միջոց»՝ պայմանանշանների մեքենաընթեռնելի եզակի հաջորդականություն, որը ներկայացված է ստվերագծային ծածկագրի ձևով կամ ձայնագրված է ռադիոհաճախական պիտակի վրա կամ ներկայացված է ավտոմատ նույնականացման այլ միջոցի (տեխնոլոգիայի) օգտագործմամբ,

«անդրսահմանային առևտուր»՝ մեծածախ առևտուր, որն իրականացվում է մեկ անդամ պետության տարածքից մյուս անդամ պետության տարածք ապրանքների փոխադարձ առևտրի շրջանակներում,

«թողարկողներ»՝ անդամ պետությունների գործադիր իշխանության մարմիններ և (կամ) կազմակերպություններ, որոնք իրականացնում են նույնականացման միջոցների և (կամ) նույնականացման միջոցներ պարունակող նյութական կրիչների պատրաստում և (կամ) վերարտադրում և (կամ) իրացում (վաճառք):

Սույն համաձայնագրում օգտագործվող մյուս հասկացությունները կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով և Միության շրջանակներում կնքված միջազգային պայմանագրերով սահմանված նշանակությամբ:

Հոդված 2

1. Սույն համաձայնագրով սահմանվում է Միության շրջանակներում նույնականացման միասնականացված միջոցներով ապրանքների դրոշմավորման կարգը (այսուհետ՝ ապրանքների դրոշմավորում):

2. Այն ապրանքների առնչությամբ, որոնց մասով Հանձնաժողովի խորհրդի կողմից չի ընդունվել որոշում ապրանքների դրոշմավորում սահմանելու վերաբերյալ, անդամ պետություններն իրենց տարածքում կարող են կիրառել դրոշմավորում՝ իրենց օրենսդրությանը համապատասխան:

3. Սույն համաձայնագրի գործողությունը տարածվում է իրավաբանական անձանց և որպես անհատ ձեռնարկատերեր գրանցված ֆիզիկական անձանց վրա (այսուհետ՝ անհատ ձեռնարկատերեր), որոնք իրականացնում են այն ապրանքների արտադրությունը և (կամ) շրջանառությունը, որոնց առնչությամբ ընդունվել է որոշում դրոշմավորում սահմանելու վերաբերյալ, այդ թվում՝ թողարկողների վրա:

Հոդված 3

1. Եվրասիական տնտեսական հանձնաժողովի (այսուհետ՝ Հանձնաժողով) խորհրդի որոշմամբ՝ Միության շրջանակներում ապրանքների դրոշմավորում կարող է սահմանվել Հանձնաժողով ներկայացված՝ անդամ պետությունների առաջարկների հիման վրա:

2. Ապրանքները դրոշմավորվում են դրանց և (կամ) դրանց փաթեթվածքի վրա նույնականացման միջոցներ կամ նույնականացման միջոցներ պարունակող նյութական կրիչներ զետեղելու եղանակով:

3. Ապրանքների, դրանց փաթեթվածքի կամ կեղծումից պաշտպանության տարր (միջոց) չպարունակող նյութական կրիչի վրա նույնականացման միջոցների զետեղումը կարող է կիրառվել միայն նույնականացման ապօրինի միջոցներով դրոշմավորված ապրանքներն օրինական շրջանառության մեջ գտնվելու հնարավորությունը բացառող պայմաններ ստեղծելու դեպքում:

4. Նույնականացման միջոցների վերաբերյալ տեղեկությունները մուտքագրվում են նույնականացման միջոցների միասնական ռեեստր, որի ձևավորումն ու վարումն իրականացվում են Հանձնաժողովի կողմից՝ էլեկտրոնային եղանակով: Նույնականացման միջոցների միասնական ռեեստրի ձևավորման և վարման կարգը հաստատվում է Հանձնաժողովի կողմից։

Հոդված 4

1. Ապրանքների դրոշմավորում սահմանելու օրվանից՝

արգելվում են չդրոշմավորված ապրանքների պահպանությունը, փոխադրումը, ձեռքբերումն ու իրացումը (վաճառքը) այն իրավաբանական անձանց և անհատ ձեռնարկատերերի կողմից, որոնք իրականացնում են դրոշմավորման ենթակա ապրանքների արտադրություն և (կամ) շրջանառություն՝ բացառությամբ այդ ապրանքների՝ սույն համաձայնագրի 6-րդ հոդվածի 1-ին կետի «գ» ենթակետին համապատասխան սահմանված պահեստային տարածքներ փոխադրման և այդ տարածքներում նշված ապրանքների պահպանության: Թույլատրվում են ապրանքների չդրոշմավորված մնացորդների պահպանությունը, փոխադրումը, ձեռքբերումն ու իրացումը (վաճառքը) այն դեպքերում, երբ ապրանքների մնացորդների դրոշմավորում նախատեսված չէ.

Միության մաքսային տարածք ներմուծվող (ներմուծված) ապրանքների դրոշմավորումն իրականացվում է նախքան այդ ապրանքները «ներքին սպառման համար բացթողում» կամ «վերաներմուծում» մաքսային ընթացակարգերով ձևակերպելը՝ բացառությամբ սույն համաձայնագրի 8-րդ հոդվածում նշված ապրանքների: Ապրանքների դրոշմավորումը կարող է իրականացվել սույն համաձայնագրի 6-րդ հոդվածի 1-ին կետի «գ» ենթակետին համապատասխան սահմանված պահեստային տարածքներում ապրանքները «ներքին սպառման համար բացթողում» կամ «վերաներմուծում» մաքսային ընթացակարգերով ձևակերպելուց հետո, եթե նման դրոշմավորման հնարավորությունը նախատեսված է անդամ պետության օրենսդրությամբ.

թույլատրվում է ապրանքների դրոշմավորումը Միության մաքսային տարածքի սահմաններից դուրս.

ապրանքների դրոշմավորումը դրոշմավորման ենթակա ապրանքների արտադրություն իրականացնող իրավաբանական անձանց և անհատ ձեռնարկատերերի կողմից իրականացվում է դրանց արտադրության, փաթեթավորման (վերափաթեթավորման) և պահպանության վայրերում, սակայն նախքան դրանք փոխադրելը և (կամ) իրացման (վաճառքի) համար առաջարկելը, այդ թվում՝ նախքան իրացման (վաճառքի) վայրում դրանք ներկայացնելը, դրանց նմուշները ցուցադրելը կամ իրացման (վաճառքի) վայրում դրանց վերաբերյալ տեղեկություններ տրամադրելը՝ բացառությամբ սույն համաձայնագրի 8-րդ հոդվածում նշված ապրանքների:

Հոդված 5

1. Այն ապրանքների առնչությամբ, որոնց մասով ընդունվել է որոշում դրոշմավորում սահմանելու վերաբերյալ, Հանձնաժողովի խորհուրդը այդպիսի որոշում ընդունելու հետ մեկտեղ հաստատում է՝

ա) ապրանքների ցանկը՝ Եվրասիական տնտեսական միության արտաքին տնտեսական գործունեության միասնական ապրանքային անվանացանկին (այսուհետ՝ ԵԱՏՄ ԱՏԳ ԱԱ) համապատասխան դրանց ծածկագրերի նշմամբ.

բ) նույնականացման միջոցները, դրանց բնութագրերը, վերարտադրման կարգը, ինչպես նաև այն տեղեկությունների կազմն ու կառուցվածքը, որոնք պետք է ներառված լինեն նույնականացման միջոցներում՝ նույնականացման միջոցների միասնական ռեեստրում ներառված տեղեկությունների հիման վրա.

գ) ապրանքների դրոշմավորում սահմանելու ամսաթիվն ու դրոշմավորման կարգը.

դ) դրոշմավորված ապրանքների վերաբերյալ այն տեղեկությունների ձևաչափը, կազմն ու կառուցվածքը, որոնք փոխանցվում են անդամ պետությունների իրավասու (լիազորված) մարմինների միջև և անդամ պետությունների իրավասու (լիազորված) մարմինների ու Հանձնաժողովի միջև, ինչպես նաև այդ տեղեկությունների փոխանցման ժամկետները.

ե) անդամ պետություններում ապրանքների մնացորդները դրոշմավորելու անհրաժեշտությունը՝ ներառյալ ապրանքների մնացորդների դրոշմավորում սահմանելու ժամկետները և ապրանքների մնացորդների դրոշմավորմանը ներկայացվող մյուս պահանջները, կամ այդպիսի անհրաժեշտության բացակայությունը.

զ) դրոշմավորված ապրանքի վերաբերյալ այն տեղեկությունների նվազագույն կազմը, որոնք ներառված են ապրանքների դրոշմավորման տեղեկատվական համակարգում, և որոնց հասանելիությունը տրամադրվում է սպառողներին ու այլ շահագրգիռ անձանց, այդ թվում՝ ապրանքների դրոշմավորման տեղեկատվական համակարգի ազգային բաղադրիչների ու ինտեգրացիոն բաղադրիչի կազմում տեղեկատվական ծառայությունների միջոցով:

2. Ապրանքների մնացորդները դրոշմավորելու անհրաժեշտության բացակայության վերաբերյալ Հանձնաժողովի խորհրդի կողմից որոշում ընդունվելու դեպքում այդպիսի դրոշմավորում սահմանելու կարգն ու ժամկետները կարող են սահմանվել անդամ պետությունների կողմից՝ իրենց օրենսդրությանը համապատասխան:

3. Հանձնաժողովի խորհրդի կողմից կարող են սահմանվել սույն համաձայնագրի 9-րդ հոդվածի երրորդից յոթերորդ պարբերություններում նշված գործողություններից տարբեր այլ գործողություններ (շրջանառության փուլեր), որոնց իրականացման դեպքում դրոշմավորված ապրանքների շրջանառություն իրականացնող իրավաբանական անձանց և անհատ ձեռնարկատերերի մոտ ծագում է պարտականություն՝ իրենց անդամ պետությունների իրավասու (լիազորված) մարմիններին այդ ապրանքների վերաբերյալ տեղեկություններ փոխանցելու մասով, ինչպես նաև հաստատվում են այդ տեղեկությունների ձևաչափը, կազմը, կառուցվածքն ու փոխանցման ժամկետները:

4. Ապրանքների դրոշմավորում սահմանելու վերաբերյալ Հանձնաժողովի խորհրդի որոշումն ուժի մեջ է մտնում ոչ ուշ, քան այդ որոշման պաշտոնական հրապարակման օրվանից 90 օրացուցային օրը լրանալուց հետո։

5. Ապրանքների դրոշմավորում սահմանելու վերաբերյալ Հանձնաժողովի խորհրդի որոշումն ուժի մեջ մտնելու օրվանից 60 աշխատանքային օրը չգերազանցող ժամկետում անդամ պետությունները Հանձնաժողովին տեղեկացնում են իրենց իրավասու (լիազորված) մարմինների մասին:

6. Միության շրջանակներում անդամ պետությունների օրենսդրությանը համապատասխան դրոշմավորվող ապրանքների դրոշմավորում սահմանելու օրվանից այդ անդամ պետություններն իրենց տարածքներում ապահովում են այդ ապրանքների դրոշմավորումը՝ սույն համաձայնագրի դրույթներով նախատեսված պահանջներին համապատասխան:

Հոդված 6

1. Ապրանքների դրոշմավորում սահմանելու վերաբերյալ Հանձնաժողովի խորհրդի որոշումն ուժի մեջ մտնելու օրվանից 120 աշխատանքային օրը չգերազանցող ժամկետում, սակայն ապրանքների դրոշմավորում սահմանելու օրվանից ոչ ուշ՝ անդամ պետությունները՝

ա) սահմանում են նույնականացման միջոցների հաշվառման կարգը և (անհրաժեշտության դեպքում) նույնականացման միջոցներ պարունակող նյութական կրիչների իրացման ու հաշվառման կարգը.

բ) ձևավորում են թողարկողների ռեեստրները (անհրաժեշտության դեպքում).

գ) սահմանում են (անհրաժեշտության դեպքում) այն պահեստային տարածքներին ներկայացվող պահանջները, որոնցում դրոշմավորման ենթակա ապրանքների շրջանառություն իրականացնող իրավաբանական անձանց և անհատ ձեռնարկատերերին թույլատրվում է դրոշմավորել ապրանքները՝ դրանք «ներքին սպառման համար բացթողում» կամ «վերաներմուծում» մաքսային ընթացակարգերով ձևակերպելուց հետո, և (կամ) սահմանում են այդ պահեստային տարածքների ցանկը.

դ) սահմանում են դրոշմավորման ենթակա ապրանքների շրջանառություն իրականացնող իրավաբանական անձանց, անհատ ձեռնարկատերերի և թողարկողների (անհրաժեշտության դեպքում) կողմից իրենց անդամ պետությունների իրավասու (լիազորված) մարմիններին փոխանցվող տեղեկությունների ձևաչափին, կազմին ու կառուցվածքին ներկայացվող պահանջները, ինչպես նաև այդ տեղեկությունները, ի լրումն Հանձնաժողովի խորհրդի կողմից սահմանված պահանջների, փոխանցելու ժամկետները.

ե) սահմանում են (անհրաժեշտության դեպքում) դրոշմավորման ենթակա ապրանքների մնացորդների դրոշմավորման կարգը.

զ) ի լրումն սույն համաձայնագրի 9-րդ հոդվածի երրորդից յոթերորդ պարբերություններում նշված գործողությունների (շրջանառության փուլեր)՝ սահմանում են (անհրաժեշտության դեպքում) այնպիսի գործողություններ (շրջանառության փուլեր), որոնց իրականացման դեպքում դրոշմավորված ապրանքների շրջանառություն իրականացնող իրավաբանական անձանց և անհատ ձեռնարկատերերի մոտ ծագում է պարտականություն՝ իրենց անդամ պետությունների իրավասու (լիազորված) մարմիններին այդ ապրանքների վերաբերյալ տեղեկություններ փոխանցելու մասով, ինչպես նաև սահմանում են այդ տեղեկությունների ձևաչափին, կազմին, կառուցվածքին ու փոխանցման ժամկետներին ներկայացվող պահանջները, եթե այլ բան նախատեսված չէ Հանձնաժողովի խորհրդի կողմից՝ սույն համաձայնագրի 5-րդ հոդվածի 3-րդ կետի համաձայն.

է) սահմանում են դրոշմավորված ապրանքների և դրանց նույնականացման միջոցների վերաբերյալ այն տեղեկությունների լրացուցիչ կազմը, որոնց հասանելիության տրամադրումը սպառողներին ու այլ շահագրգիռ անձանց ապահովվում է անդամ պետությունների իրավասու (լիազորված) մարմինների և Հանձնաժողովի կողմից, այդ թվում՝ ապրանքների դրոշմավորման տեղեկատվական համակարգի ազգային բաղադրիչների ու ինտեգրացիոն բաղադրիչի կազմում տեղեկատվական ծառայությունների միջոցով.

ը) սահմանում են ապրանքների դրոշմավորմանը ներկայացվող այլ պահանջներ ու պայմաններ, որոնք չեն հակասում սույն համաձայնագրի դրույթներին և Հանձնաժողովի՝ դրան համապատասխան ընդունված ակտերին:

Հոդված 7

1. Անդամ պետությունները Հանձնաժողովին ծանուցում են իրենց տարածքներում այն ապրանքների դրոշմավորում սահմանելու մտադրությունների առկայության մասին, որոնք Միության շրջանակներում ենթակա չեն դրոշմավորման, ինչպես նաև տրամադրում են տեղեկություններ այդպիսի ապրանքների և (հնարավորության դեպքում) նույնականացման միջոցների, ապրանքների վրա դրանց զետեղման եղանակների և ապրանքների դրոշմավորում սահմանելու ամսաթվի վերաբերյալ:

2. Հանձնաժողովը մեկ կամ մի քանի անդամ պետություններից սույն հոդվածի 2-րդ կետում նշված ծանուցումն ստանալու օրվանից 10 օրացուցային օրվա ընթացքում այդ մասին ծանուցում է մյուս անդամ պետություններին:

3. Միևնույն ապրանքների առնչությամբ դրոշմավորում սահմանելու՝ երկու և ավելի անդամ պետությունների մտադրությունների, ինչպես նաև դրոշմավորում սահմանելիս սույն hամաձայնագրի դրույթներով առաջնորդվելու և իրավասու (լիազորված) մարմինների միջև տեղեկատվական փոխգործակցություն իրականացնելու մտադրության առկայության դեպքում անդամ պետությունները Հանձնաժողովին կարող են ուղարկել հարցում՝ այդպիսի փոխգործակցություն իրականացնելու համար Միության ինտեգրված տեղեկատվական համակարգն օգտագործելու մասին: Անհրաժեշտության դեպքում Հանձնաժողովի կոլեգիան ընդունում է համապատասխան որոշումներ:

Հոդված 8

Ապրանքների դրոշմավորմանը ներկայացվող պահանջները չեն տարածվում՝

Միության մաքսային տարածքի սահմաններից դուրս արտահանելու նպատակով մաքսային ընթացակարգերով ձևակերպված ապրանքների վրա,

մաքսային հսկողության տակ գտնվող ապրանքների վրա՝ դրանց փոխադրման ժամանակ,

Միության տեխնիկական կանոնակարգերի, ինչպես նաև անդամ պետությունների՝ ստանդարտացման բնագավառում նորմատիվ տեխնիկական ակտերի պահանջներին համապատասխանությունը գնահատելու նպատակով փորձարկումների անցկացման համար նախատեսված՝ ապրանքների՝ անհրաժեշտ քանակությամբ փորձանմուշների ու նմուշների վրա՝ դրանց պահպանության ու փոխադրման ժամանակ,

միջազգային ցուցահանդեսների և տոնավաճառների կազմակերպիչների և մասնակիցների կողմից Միության մաքսային տարածք որպես նմուշներ և ցուցանմուշներ ներմուծված ապրանքների վրա, որոնք նախատեսված չեն իրացման (վաճառքի) համար,

անդամ պետության օրենսդրությամբ սահմանված կարգով գրանցված օտարերկրյա անհատույց (մարդասիրական) և միջազգային տեխնիկական օգնություն հանդիսացող ապրանքների վրա,

մանրածախ առևտրի շրջանակներում ձեռք բերված և գնորդների կողմից վաճառողներին վերադարձված ապրանքների վրա՝ ապրանքների վերադարձը հաստատող փաստաթղթերի առկայության դեպքում և դրանց՝ անդամ պետության օրենսդրությամբ սահմանված կարգով իրականացվող պահպանության ու փոխադրման ժամանակ,

ապրանքների վրա՝ անմաքս առևտրի խանութներում դրանց իրացման (վաճառքի) ժամանակ,

մաքսային հսկողության գոտիներում մաքսային հսկողության ներքո, ժամանակավոր պահպանության պահեստներում և մաքսային պահեստներում պահվող ապրանքների վրա,

ապրանքների վրա՝ արտադրողների կողմից դրանց պահպանության ու օգտագործման ժամանակ,

ապրանքների վրա՝ անհատ ձեռնարկատեր չհանդիսացող ֆիզիկական անձանցից՝ այդ ֆիզիկական անձանց հետ կնքած պայմանագրերի հիման վրա ստացված ապրանքների կոմիսիոն (հանձնուրդային) առևտուր իրականացնող իրավաբանական անձանց և անհատ ձեռնարկատերերի կողմից դրանց պահպանության ժամանակ, որը իրականացվում է անդամ պետության օրենսդրությամբ սահմանված կարգով, նախքան այդ ապրանքներն իրացման (վաճառքի) համար առաջարկելը, այդ թվում՝ նախքան դրանք իրացման (վաճառքի) վայրում ներկայացնելը, դրանց նմուշները ցուցադրելը կամ իրացման (վաճառքի) վայրում դրանց մասին տեղեկություններ տրամադրելը,

բռնագանձված, կալանքի տակ գտնվող, բռնագրավված կամ այլ ձևով պետության եկամուտի վերածված ապրանքների վրա և այնպիսի ապրանքների վրա, որոնց բռնագանձումն իրականացվում է չկատարված այն պարտավորությունների հաշվին, որոնք նախատեսված են անդամ պետության հարկային և մաքսային օրենսդրությամբ՝ դրանց ձեռքբերման, պահպանության, փոխադրման, իրացման (վաճառքի) և օգտագործման ժամանակ, ինչպես նաև ոչնչացման ենթակա ապրանքների վրա՝ դրանց պահպանության ու փոխադրման ժամանակ,

որպես անձնական օգտագործման ապրանքներ ներմուծված և մանրածախ առևտրի շրջանակներում ֆիզիկական անձանց կողմից ձեռք բերված ապրանքների վրա՝ դրանց պահպանության, փոխադրման և օգտագործման ժամանակ,

դիվանագիտական ներկայացուցչությունների, հյուպատոսական հիմնարկների, միջազգային, միջպետական և միջկառավարական կազմակերպությունների, դրանց ներկայացուցչությունների, ինչպես նաև դրանց առընթեր՝ պետությունների ներկայացուցչությունների կողմից պաշտոնական օգտագործման համար նախատեսված ապրանքների վրա՝ դրանց պահպանության, փոխադրման և օգտագործման ժամանակ,

անհատ ձեռնարկատեր չհանդիսացող ֆիզիկական անձանց պատկանող և նրանց կողմից անձնական օգտագործման համար ձեռք բերված ապրանքների վրա՝ դրանց պատասխանատու պահպանության և դրանց իրացման (վաճառքի) հետ չկապված այլ ծառայությունների մատուցման ժամանակ,

միջազգային չվերթներ իրականացնող օդային, ծովային և գետային նավերով, ինչպես նաև միջազգային չվերթներ իրականացնող և անդամ պետությունների տարածքների սահմաններից դուրս կազմավորված գնացքների վագոն-ռեստորաններում, կուպե-բուֆետներում, կուպե-բարերում Միության մաքսային տարածք ներմուծված ապրանքների վրա՝ դրանց պահպանության, փոխադրման, իրացման (վաճառքի) և օգտագործման ժամանակ:

Հոդված 9

Ապրանքների դրոշմավորում սահմանելու օրվանից՝

նույնականացման միջոցների կամ նույնականացման միջոցներ պարունակող նյութական կրիչների պատրաստում և (կամ) վերարտադրում և (կամ) իրավաբանական անձանց և անհատ ձեռնարկատերերին իրացում (վաճառք) իրականացնող թողարկողներն էլեկտրոնային եղանակով տեղեկացնում են այն անդամ պետության իրավասու (լիազորված) մարմնին, որի տարածքում գրանցված (հավատարմագրված) են այդ իրավաբանական անձինք և անհատ ձեռնարկատերերը, այդ նույնականացման միջոցների և (կամ) նույնականացման միջոցներ պարունակող նյութական կրիչների մասին,

Միության մաքսային տարածք այն ապրանքների ներմուծում և (կամ) արտադրություն իրականացնող իրավաբանական անձինք և անհատ ձեռնարկատերերը, որոնց առնչությամբ ընդունվել է որոշում դրոշմավորում սահմանելու վերաբերյալ, այդ ապրանքները սահմանված կարգով դրոշմավորում են նույնականացման միջոցներով և էլեկտրոնային եղանակով տեղեկացնում են այն անդամ պետության իրավասու (լիազորված) մարմնին, որի տարածքում գրանցված (հավատարմագրված) են այդ իրավաբանական անձինք և անհատ ձեռնարկատերերը, զետեղված նույնականացման միջոցների և (կամ) նույնականացման միջոցներ պարունակող նյութական կրիչների մասին՝ անդամ պետության օրենսդրությամբ սահմանված կարգով ու ժամկետներում, սակայն նախքան այդ ապրանքներն իրացման (վաճառքի) համար առաջարկելը, այդ թվում՝ նախքան դրանք իրացման (վաճառքի) վայրում ներկայացնելը, դրանց նմուշները ցուցադրելը կամ իրացման (վաճառքի) վայրում դրանց մասին տեղեկություններ տրամադրելը,

դրոշմավորված ապրանքների անդրսահմանային առևտուր իրականացնող իրավաբանական անձինք ու անհատ ձեռնարկատերերն էլեկտրոնային եղանակով տեղեկացնում են այն անդամ պետության իրավասու (լիազորված) մարմնին, որի տարածքում իրենք գրանցված (հավատարմագրված) են, այդպիսի առևտրի շրջանակներում ձեռք բերված ապրանքի վրա սահմանված կարգով զետեղված նույնականացման միջոցների և (կամ) նույնականացման միջոցներ պարունակող նյութական կրիչների մասին՝ անդամ պետության օրենսդրությամբ սահմանված կարգով ու ժամկետներում, սակայն նախքան այդ ապրանքներն իրացման (վաճառքի) համար առաջարկելը, այդ թվում՝ նախքան դրանք իրացման (վաճառքի) վայրում ներկայացնելը, դրանց նմուշները ցուցադրելը կամ իրացման (վաճառքի) վայրում դրանց մասին տեղեկություններ տրամադրելը,

այն դեպքում, երբ նախատեսված է դրոշմավորման ենթակա ապրանքների մնացորդների դրոշմավորում, այդպիսի ապրանքների մեծածախ և (կամ) մանրածախ առևտուր իրականացնող իրավաբանական անձինք ու անհատ ձեռնարկատերերն այդ ապրանքների մնացորդները սահմանված կարգով դրոշմավորում են նույնականացման միջոցներով և (կամ) նույնականացման միջոցներ պարունակող նյութական կրիչներով և էլեկտրոնային եղանակով տեղեկացնում են այն անդամ պետության իրավասու (լիազորված) մարմնին, որի տարածքում իրենք գրանցված (հավատարմագրված) են, զետեղված նույնականացման միջոցների և (կամ) նույնականացման միջոցներ պարունակող նյութական կրիչների մասին՝ անդամ պետության օրենսդրությամբ սահմանված կարգով ու ժամկետներում, սակայն նախքան այդ ապրանքներն իրացման (վաճառքի) համար առաջարկելը, այդ թվում՝ նախքան դրանք իրացման (վաճառքի) վայրում ներկայացնելը, դրանց նմուշները ցուցադրելը կամ իրացման (վաճառքի) վայրում դրանց մասին տեղեկություններ տրամադրելը,

գնորդների կողմից վերադարձված, դրոշմավորման ենթակա ապրանքների առևտուր և (կամ) անհատ ձեռնարկատեր չհանդիսացող ֆիզիկական անձանց հետ կնքած պայմանագրերի հիման վրա ապրանքների կոմիսիոն (հանձնուրդային) առևտուր իրականացնող իրավաբանական անձինք և անհատ ձեռնարկատերերը, նախքան այդ ապրանքներն իրացման (վաճառքի) համար առաջարկելը, այդ թվում՝ նախքան դրանք իրացման (վաճառքի) վայրում ներկայացնելը, դրանց նմուշները ցուցադրելը կամ իրացման (վաճառքի) վայրում դրանց մասին տեղեկություններ տրամադրելը, սահմանված կարգով դրոշմավորում են այդ ապրանքները նույնականացման միջոցներով և (կամ) նույնականացման միջոցներ պարունակող նյութական կրիչներով և էլեկտրոնային եղանակով տեղեկացնում են այն անդամ պետության իրավասու (լիազորված) մարմնին, որի տարածքում իրենք գրանցված (հավատարմագրված) են, զետեղված նույնականացման միջոցների և (կամ) նույնականացման միջոցներ պարունակող նյութական կրիչների մասին,

դրոշմավորված ապրանքների մանրածախ առևտուր իրականացնող իրավաբանական անձինք և անհատ ձեռնարկատերերն այդպիսի առևտրի շրջանակներում իրացված (վաճառված) ապրանքի վրա զետեղված նույնականացման միջոցների և (կամ) նույնականացման միջոցներ պարունակող նյութական կրիչների մասին էլեկտրոնային եղանակով տեղեկացնում են այն անդամ պետության իրավասու (լիազորված) մարմնին, որի տարածքում իրենք գրանցված (հավատարմագրված) են, եթե այդպիսի տեղեկացումը նախատեսված է այն անդամ պետության օրենսդրությամբ, որի տարածքում իրենք գրանցված (հավատարմագրված) են։

Հոդված 10

1. Անդամ պետությունների իրավասու (լիազորված) մարմինները, անդամ պետությունների իրավապահ և հսկողություն իրականացնող մյուս մարմինների հետ համատեղ, ապահովում են դրոշմավորման ենթակա ապրանքների շրջանառության նկատմամբ հսկողությունը։

2. Սույն hամաձայնագրի կատարման նկատմամբ դիտանցում և վերահսկողություն, անդրսահմանային առևտրի ժամանակ ապրանքների շրջանառության նկատմամբ հսկողություն իրականացնելու, ինչպես նաև դրոշմավորված ապրանքների և դրանց նույնականացման միջոցների վերաբերյալ տեղեկությունների հասանելիությունը սպառողներին ու այլ շահագրգիռ անձանց տրամադրելու նպատակներով ապահովվում է տեղեկատվական փոխգործակցություն անդամ պետությունների իրավասու (լիազորված) մարմինների միջև և անդամ պետությունների իրավասու (լիազորված) մարմինների ու Հանձնաժողովի միջև՝ ապրանքների դրոշմավորման տեղեկատվական համակարգի շրջանակներում:

3. Անդամ պետությունների իրավասու (լիազորված) մարմինների միջև և անդամ պետությունների իրավասու (լիազորված) մարմինների ու Հանձնաժողովի միջև տեղեկատվական փոխգործակցությունն ապահովվում է ապրանքների դրոշմավորման տեղեկատվական համակարգի ազգային բաղադրիչների և ինտեգրացիոն բաղադրիչի փոխգործակցության միջոցով՝ Միության ինտեգրված տեղեկատվական համակարգի միջոցների օգտագործմամբ:

4. Դրոշմավորման ենթակա ապրանքների շրջանառության նկատմամբ հսկողություն իրականացնելու նպատակով անդամ պետություններն իրենց օրենսդրությունում պատասխանատվություն են նախատեսում սույն համաձայնագրով սահմանված պահանջները չկատարելու կամ ոչ պատշաճ կատարելու համար։

Հոդված 11 (Եզրափակիչ դրույթներ)

1. Միության շրջանակներում ապրանքների դրոշմավորումն իրականացվում է «Հագուստի առարկաներ, հագուստի պարագաներ և այլ արտադրատեսակներ՝ բնական մորթուց» (ԵԱՏՄ ԱՏԳ ԱԱ 4303 10 901 0-4303 10 906 0 և 4303 10 908 0 ստորաենթադիրքեր) ապրանքային դիրքի համաձայն՝ սույն համաձայնագրի դրույթներին համապատասխան:

2. Հանձնաժողովի՝ ապրանքների դրոշմավորումն ըստ «Հագուստի առարկաներ, հագուստի պարագաներ և այլ արտադրատեսակներ՝ բնական մորթուց» (ԵԱՏՄ ԱՏԳ ԱԱ 4303 10 901 0-4303 10 906 0 և 4303 10 908 0 ստորաենթադիրքեր) ապրանքային դիրքի կարգավորող որոշումները, որոնք գործում են սույն համաձայնագիրն ուժի մեջ մտնելու օրվա դրությամբ, պահպանում են իրենց իրավաբանական ուժը և կիրառվում են սույն համաձայնագրին չհակասող մասով:

3. Սույն համաձայնագիրն ուժի մեջ մտնելու օրվանից դադարում է հետևյալ միջազգային պայմանագրերի գործողությունը՝

««Հագուստի առարկաներ, հագուստի պարագաներ և այլ արտադրատեսակներ՝ բնական մորթուց» ապրանքային դիրքի համաձայն՝ հսկիչ (նույնականացման) նշաններով ապրանքների դրոշմավորում սահմանելու փորձնական ծրագիրը 2015-2016 թվականներին իրագործելու մասին» 2015 թվականի սեպտեմբերի 8-ի համաձայնագիրը,

««Հագուստի առարկաներ, հագուստի պարագաներ և այլ արտադրատեսակներ՝ բնական մորթուց» ապրանքային դիրքի համաձայն՝ հսկիչ (նույնականացման) նշաններով ապրանքների դրոշմավորում սահմանելու փորձնական ծրագիրը 2015-2016 թվականներին իրագործելու մասին» 2015 թվականի սեպտեմբերի 8-ի համաձայնագրի գործողության ժամկետը երկարաձգելու վերաբերյալ արձանագրությունը՝ ստորագրված 2016 թվականի նոյեմբերի 23-ին:

Հոդված 12

Սույն համաձայնագրի մեկնաբանման և (կամ) կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

Հոդված 13

Անդամ պետությունների փոխադարձ համաձայնությամբ սույն համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով և կազմում են սույն համաձայնագրի անբաժանելի մասը։

Հոդված 14

Սույն համաձայնագիրը Միության շրջանակներում կնքված միջազգային պայմանագիր է և Միության իրավունքի մաս է կազմում։

Հոդված 15

Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարված լինելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից 10 օրացուցային օրը լրանալուց հետո։

Կատարված քաղաքում, 20 թվականի « »-ին մեկ բնօրինակից՝ ռուսերենով։

Սույն համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն համաձայնագրի ավանդապահ, յուրաքանչյուր անդամ պետությանը կտրամադրի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |